সেন্ট কিটসের ওয়ার্নার পার্ক, বাংলাদেশের ‘আনন্দ-বেদনার’ স্মৃতিতে মোড়ানো এক স্টেডিয়াম। সেই ২০০৯-এ এখানেই ক্যারিবীয়দের ওয়ানডে সিরিজে হোয়াইটওয়াশ করেছিল টাইগাররা। সেবছরই জিম্বাবুয়েকে তাদের মাটিতে হারিয়ে ৪-১এ সিরিজ নিজেদের করে নিয়েছিল। এরপরও বিদেশে ওয়ানডে জয় এসেছে। কিন্তু সিরিজ জয়ের জন্য অপেক্ষা করতে হলো ৯ বছর। শনিবার রাতে সেন্ট কিটসে ওয়েস্ট ইন্ডিজের বিপক্ষে সিরিজের তৃতীয় ওয়ানডেতে ১৮ রানে জয় দেখে বাংলাদেশ।এতে ২-১ এ সিরিজ জিতে নেয় টাইগাররা। নিজেদের ঘরে বাঘ হলেও দেশের বাইরে মাশরাফি বিন মুর্তজা, তামিম ইকবালদের সক্ষমতা নিয়ে ছিল প্রশ্ন! ‘বিদেশের মাটিতে পারে না বাংলাদেশ।’- এমনই অপ্রিয় বাক্য যেন জুড়েই যাচ্ছিল টাইগার ক্রিকেটে! এবার সেই আক্ষেপ থেকে মুক্তি মিলেছে। ক্যারিবীয় সাগর পাড়ে সেই ওয়ার্নার পার্কেই টাইগাররা মেতে ওঠে ‘বিদেশ’ জয়ের উৎসবে। এবারো প্রতিপক্ষ সেই ওয়েস্ট ইন্ডিজ। সিরিজের শেষ ম্যাচে শেষ ওভারের নাটকীয়তায় এবার হারেনি বাংলাদেশ। ফের রচিত হয়নি কোনো দুঃখগাথা। ৩০২ রানের লক্ষ্য ছুড়ে শঙ্কার মেঘ জমেছিল। তা উড়ে গেছে ১৮ রানের জয়ে। ব্যাটসম্যানদের স্বর্গ ওয়ার্নার পার্কে তামিম নিজের ১১তম সেঞ্চুরি হাঁকিয়েছেন। এমন ইনিংসে নিজে ঢুকেছেন ক্রিকেটের রেকর্ড বইয়ে। সেই সঙ্গে তার ব্যাটে রেকর্ড রচিত হয়েছে দেশেরও। এমন পারফরম্যান্সে ম্যাচ সেরাতো তিনিই হবেন। তবে টাইগারদের এমন সাফল্যের অন্যতম নায়ক অধিনায়ক মাশরাফি। এই ম্যাচের আগে তার একটাই মন্ত্র ছিল- ‘যদি প্রথম ম্যাচটা হেরে যেতাম ১-১ থাকতো না, থাকতো ২-০। আমাদের এখনো সুযোগ আছে, চলো সেন্ট কিটসে সুযোগটা কাজে লাগাই।’